ପୃଥିବୀର ସମସ୍ତ ସ୍କୁଲରେ ଫୋନ ଉପରେ ଲାଗିବ ପ୍ରତିବନ୍ଧକ, ଛାତ୍ରୀଛାତ୍ରଙ୍କର ହେଉଛି ସମସ୍ୟା…
ଓ୍ବାଶିଂଟନ/ନୂଆଦିଲ୍ଲୀ,୫।୧୧ : ଅଗଷ୍ଟ ମାସରେ, ଦିଲ୍ଲୀ ବିଦ୍ୟାଳୟର ଛାତ୍ର ଓ ଶିକ୍ଷକମାନଙ୍କୁ ଶ୍ରେଣୀରେ ଫୋନ ଆଣିବାକୁ ବାରଣ କରାଯାଇଥିଲା। ଆମେରିକାର ଫ୍ଲୋରିଡା ରାଜ୍ୟ ମଧ୍ୟ ବର୍ଷ ଆରମ୍ଭରେ ସମାନ ପ୍ରତିବନ୍ଧକ ଲଗାଇଥିଲା। ଅକ୍ଟୋବରରେ ସମଗ୍ର ଦେଶରେ ବିଦ୍ୟାଳୟରେ ଫୋନ ଉପରେ ପ୍ରତିବନ୍ଧକ ଲଗାଇବାକୁ ବ୍ରିଟିଶ ସରକାର ସୁପାରିଶ କରିଥିଲେ।

ଗତ ବର୍ଷ ଇଟାଲୀ ଏହି ନିଷେଧାଦେଶ ଲାଗୁ କରିଥିବାବେଳେ ଚାଇନା ଦୁଇ ବର୍ଷ ପୂର୍ବେ ଏହା କରିସାରିଛି। ଛାତ୍ରୀଛାତ୍ରମାନଙ୍କୁ ସ୍ମାର୍ଟଫୋନ ସ୍କୁଲକୁ ଆଣିବାକୁ ବାରଣ କରିବାର ଧାରା ସାରା ବିଶ୍ୱରେ ବୃଦ୍ଧି ପାଇବାରେ ଲାଗିଛି। କିନ୍ତୁ ସ୍କୁଲ କିଶୋରମାନଙ୍କ ହାତରୁ ଫୋନ ଛଡ଼ାଇବାର କୌଣସି ଲାଭ ଅଛି କି? କିମ୍ବା କ୍ଷତି ମଧ୍ୟ ହୋଇପାରେ କି? ଏ ବାବଦରେ ଏକ ବଡ ବିତର୍କ ଚାଲିଛି, ଯେଉଁଥିରେ ୟୁନେସ୍କୋ ଏବଂ ଅନେକ ଦେଶର ଅନୁସନ୍ଧାନ ସଂଗଠନ ନିଜସ୍ବ ଦାବି କରୁଛନ୍ତି।

ୟୁନେସ୍କୋ ନିକଟରେ ରିପୋର୍ଟ କରିଛି ବିଶ୍ୱର ପ୍ରତ୍ୟେକ ୪ ଟି ଦେଶ ମଧ୍ୟରୁ ଗୋଟିଏରେ ଆଇନଗତ କିମ୍ବା ନୀତିଗତ ନିଷେଧାଦେଶ କିମ୍ବା ଛାତ୍ରୀଛାତ୍ରଙ୍କ ଦ୍ୱାରା ଫୋନ ବ୍ୟବହାର ସୀମିତ ରହିଛି। ଏହି ନିଷେଧାଦେଶ ସମର୍ଥକଙ୍କ କହିବାନୁସାରେ, ଏହି ଛାତ୍ରୀଛାତ୍ରମାନେ ସୋସିଆଲ ମିଡିଆରେ ସମୟ ନଷ୍ଟ କରୁନାହାଁନ୍ତି ଏବଂ ସାଇବର ଧମକକୁ ଏଡ଼ାଉଛନ୍ତି। ନିଷେଧାଦେଶର ବିରୋଧୀମାନେ ଯୁକ୍ତି କରନ୍ତି ଯେଉଁ ଛାତ୍ରୀଛାତ୍ରମାନେ ପାରିବାରିକ ଦାୟିତ୍ୱ ତୁଲାଉଛନ୍ତି ଏବଂ କାମ କରୁଛନ୍ତି, ସେମାନଙ୍କର ଏହା ଦ୍ୱାରା ବହୁତ କ୍ଷତି ହେବ।

ଏବେ ସୋସିଆଲ ମିଡିଆରେ ପ୍ରତିଦିନ ସ୍କୁଲରେ ହେଉଥିବା ଛାତ୍ରୀଛାତ୍ରଙ୍କ ମଧ୍ୟରେ ଝଗଡାର ଶହ ଶହ ଭିଡିଓ ପ୍ରସ୍ତୁତ କରାଯାଉଛି। ସେଗୁଡିକୁ ସୋସିଆଲ ମିଡିଆରେ ମଧ୍ୟ ଅପଲୋଡ କରାଯାଉଛି। ଏହି କାରଣରୁ, ପିଲାମାନଙ୍କର ଆଗ୍ରହ ଏବଂ ବିଦ୍ୟାଳୟର ପ୍ରତିଷ୍ଠା ଖରାପ ହେବାରେ ଲାଗିଛି। ଝଗଡା ମଧ୍ୟରେ ହିଂସା ମଧ୍ୟ ବୃଦ୍ଧି ପାଉଛି ।

ଆମେରିକାର ରୋଗ ନିୟନ୍ତ୍ରଣ ଏବଂ ନିରାକରଣ କେନ୍ଦ୍ର ଅନୁଯାୟୀ ୨୦୨୧ ମସିହାରେ ୧୬ ପ୍ରତିଶତ ସ୍କୁଲ ପିଲା ନିଜକୁ ସାଇବର ଗଣ୍ଡଗୋଳର ଶିକାର ବୋଲି ବର୍ଣ୍ଣନା କରିଥିଲେ। ସୋସିଆଲ ମିଡିଆ ଏବଂ ମେସେଜିଂ ଆପ ମାଧ୍ୟମରେ ସେମାନଙ୍କୁ ସ୍କୁଲରେ ଧମକ ଦିଆଯାଉଛି। ମାନସିକ ସ୍ବାସ୍ଥ୍ୟ ଉପରେ ଏହାର ପ୍ରତିକୂଳ ପ୍ରଭାବ ଯୋଗୁ ଅଧ୍ୟୟନରେ ସେମାନେ ପଛୁଆ ହେବାର ମୁଖ୍ୟ କାରଣ ପାଲଟିଛି ।

ହାରାହାରି, ଛାତ୍ରୀଛାତ୍ରମାନେ ନିଜ ସ୍ମାର୍ଟଫୋନରେ ପ୍ରତିଦିନ ସୋସିଆଲ ମିଡିଆ ଏବଂ ବିଭିନ୍ନ ଆପରୁ ୨୩୭ ଟି ନୋଟିଫିକେଶନ ଗ୍ରହଣ କରୁଛନ୍ତି। ସେଥି ମଧ୍ୟରୁ ଏକ ତୃତୀୟାଂଶ ବିଦ୍ୟାଳୟ ପାଠପଢ଼ା ସମୟରେ ଘଟୁଛି। ଅଧ୍ୟୟନରେ ବ୍ୟାଘାତ ପାଇଁ ଏହା ମଧ୍ୟ ଏକ ଗୁରୁତ୍ୱପୂର୍ଣ୍ଣ କାରଣ ।

ୟୁନେସ୍କୋ ଏହାର ରିପୋର୍ଟରେ ଦାବି କରିଛି ବିଦ୍ୟାଳୟର ଛାତ୍ରୀଛାତ୍ରମାନଙ୍କ ମଧ୍ୟରେ ବୌଦ୍ଧିକ ଜ୍ଞାନକୌଶଳ ବିସ୍ତାର କରିବା ଆବଶ୍ୟକ। ଶିକ୍ଷାଦାନ ପ୍ରଣାଳୀରେ ନୂତନ ଜ୍ଞାନକୌଶଳର ଭୂମିକା ବୃଦ୍ଧି ପାଉଛି। ତେବେ ଫୋନ ନିଷେଧ କିମ୍ବା ଅନୁମତି ଦେବା ପୂର୍ବରୁ ଅଧିକ ଅଧ୍ୟୟନର ଆବଶ୍ୟକତା ରହିଛି ବୋଲି କୁହାଯାଇଛି।